  Майя Бывальцева Удмуртиысь Владислав Лекомцев суй-пыдзыя сӧсыр спортсменъёс пӧлын Куасэн бызьылонъя но биатлонъя дуннелэн кубокез понна вожвылъяськонлэн нырысетӥ люкетаз биатлонын кык зарни медаль утӥз. Йылпумъянъёс Калыккуспо паралимпи комитетлэн сайтаз шараямын. Биатлонъя ӵошатсконъёслэн нырысетӥ нуналазы улосчимылы ӧз удалты. 9-тӥ толсуре спортсменъёс 12,5 иськеме ньыль ыбылӥськонэн ортчизы. Владислав Лекомцев куинь мишеньзэ ворсатэк кельтӥз но 5-тӥ инты басьтӥз. Пьедесталэ Франциысь Бенжамин Давье, Россиысь Александр Проньков но Виталий Малышев тубизы. Одӥг нунал шутэтскон пайдае луиз, шӧдске. 11-тӥ толсуре кык ыбылӥськонэн 6 иськемез Лекомцев янгышъёстэк ортчиз но зарни медаль басьтӥз. Бенжамин Давье, чылкыт ыбылӥськыса, 20,5 секунд келяз, Александр Проньков озьы ик шонер ыбылӥськиз но 30,8 секундлы кылиз. 12-тӥ толсуре ньыль ыбылӥськонэн 10 иськеме ӵошатсконъёс ортчизы. Куинез ик призеръёс быдэн одӥг мишеньёссэс ӧз ворсалэ. Но Владислав Лекомцев куасэн ӝоггес ортчиз но эшшо одӥг зарни медаль утӥз. Виталий Малышев кыкетӥ инты басьтӥз, Александр Проньков – куинетӥ. Тодэ вайытом, азьвыл куасэн бызьылонъя куинь ӵошатсконъёсын Владислав Лекомцев куинь зарни медальёс басьтӥз. Суй-пыдзыя сӧсыр спортсменъёс но ляб адӟись спортсменъёс пӧлын Дуннелэн кубокезлэн нырысетӥ люкетэз Канадаысь Кенморын 4-12 толсуре ортчиз. Уйпал Америкае 15 кунъёсысь 125-лэсь трос спортсменъёс люкаськылӥзы. Вожвылъяськонлэн кыкетӥ люкетэз Швециысь Эстерсундын 27-тӥ толшорысен 1-тӥ тулыспалозь ортчоз, йылпумъясь люкетэз – Япониысь Саппороын 17-21 южтолэзе. Тегъёс: Спорт Канада Биатлон Удмуртия ВладиславЛекомцев  